A. Belousovová, podpredsedníčka NR SR: (2007-05-16):
Hneď v úvode chcem povedať, že v súvislosti s predkladaným návrhom novelizácie Zákonníka práce si dovolím pripomenúť, že Slovenská národná strana je postavená na troch základných princípoch. Tieto princípy sú národný, kresťanský a sociálny. Tieto tri princípy, ktoré zdôrazňujeme a budeme zdôrazňovať, tieto tri hlavné princípy nášho programu sú vždy a  budú pre Slovenskú národnú stranu tým podstatným kľúčom, s ktorým bude pristupovať ku riešeniu všetkých problémov. A práve sociálny princíp zaväzuje Slovenskú národnú stranu k tomu, aby s plnou vážnosťou pristupovala k všetkým aktom, ktoré sa nejakým spôsobom dotýkajú sociálnej situácie, t. j. postavenia a práv občanov. Z tohto titulu Slovenská národná strana mimoriadnu pozornosť venovala aj novele Zákonníka práce, ktorý reguluje pracovnoprávne vzťahy, ktoré vo svojej podstate sú súčasťou sociálnych vzťahov. V tejto súvislosti oceňujem, že predkladaná novela Zákonníka práce dôsledne kopíruje Programové vyhlásenie vlády Slovenskej republiky z júla 2006, tak ako je zapísané v kapitole 3 tohto vyhlásenia. Prečo to uvádzam. Pretože v médiách vystupovali predstavitelia rôznych organizácií zamestnávateľov, odborov a iných organizácií, a keďže sa nevedeli navzájom dohodnúť, tak nielen pohľady, ale aj pohoršujúce a znevažujúce slová adresovali väčšinou vláde a jej predstaviteľom. Chcem však povedať, že vláda neurobila nič iné len to, že dôsledne a vecne napĺňa svoje programové vyhlásenie, ktoré bolo všeobecne známe všetkým, teda aj tým, ktorí mali diskutovať, t. j. zamestnávateľom, ale aj odborárom. Priestor a čas na dohodu mali tým dostatočne veľký. Treba si porovnať termíny, kedy sa prijalo programové vyhlásenie vlády a kedy sa začala otvorená diskusia o Zákonníku práce. Som veľmi rada, že dnes môžem povedať, že novela Zákonníka práce vychádza z poznatkov a potrieb praxe, zamestnávateľov, odborov, ale aj zamestnancov, teda z potrieb podnikania a práce a v miere možnej tieto často protichodné záujmy a je pochopiteľné, že  ony sú protichodné, zohľadňuje a je vo vzťahu zamestnanci a zamestnávatelia v dostatočnej miere vyvážená. Ja by som chcela zvlášť zdôrazniť toto slovo. Musíte priznať, ak ste si dôsledne preštudovali túto novelu Zákonníka práce, ktorá je predkladaná v parlamente na diskusiu, ale nie tá, o ktorej sa viedli diskusie možno bez znalosti problematiky, že táto novela Zákonníka práce vyvážená je. Ak hovorím v miere dostatočnej, vychádzam z toho, že novela Zákonníka práce dôsledne inkorporuje a stavia na pracovnoprávnej a sociálnej európskej legislatíve. Máme na mysli smernice a nariadenia Európskej únie a Rady a Európskeho parlamentu, Medzinárodnej organizácie práce, rozhodnutí Európskeho súdneho dvora, ako aj Európskej sociálne charty a iných inštitúcií a inštitútov. Tu si treba uvedomiť realitu, že vstupom do Európskej únie a všetci, ako tu sedíme v parlamente sme boli za vstup do Európskej únie, sme prijali na seba nielen záväzok vytvoriť propodnikateľské prostredie a klímu, ale aj záväzok akceptovať európsky sociálny model vrátane pracovnoprávnej legislatívy. A nakoniec, ak sa vrátime domov na Slovensko, je to aj v súlade so základným zákonom, t. j. Ústavou Slovenskej republiky, kde sa uvádza v čl. 55, že, citujem: „Hospodárstvo Slovenskej republiky sa zakladá na princípe sociálne a ekologicky orientovanej trhovej ekonomiky.“ Koniec citácie. Pracovnoprávne vzťahy zakladané novelou Zákonníka práce sú tiež v súlade aj s čl. 36 Ústavy Slovenskej republiky. Čo ma však v súvislosti s medializáciou novely Zákonníka práce najviac udivilo, boli vyhlásenia niektorých tzv. ekonomických a iných analytikov, ku ktorým sa občas pridávali aj niektorí politici opozície. Predovšetkým títo analytici rozoberali, čo jednotlivé opatrenia Zákonníka práce spôsobia nepríjemné, aké neželateľné zmeny v podnikaní prinesú, aké v ekonomike, ako aj na trhu práce, a pritom často hovorili už o opatreniach, ktoré rokovaniami boli už dávno prekonané a t. j. neaktuálne. Dovolím si povedať, že už vtedy v reálnom čase informovali zavádzajúco a klamlivo. Neberiem im právo na názor, aspoň vidno, za koho športovo povedané kopú, lebo myslím si, že mali informácie o tom, ako pokračujú rokovania, ako sa vyvíja práca nad Zákonníkom práce, ale vyhovovalo im informovať práve takýmto spôsobom, akože koalícia chce nejakým spôsobom ublížiť podnikateľom alebo z druhej strany zamestnancom. Ak však máme prijať ich často katastrofické závery, tak si ja osobne veľmi vážne kladiem nasledujúcu otázku. Prečo členské krajiny Európskej únie, ktoré európsku pracovnoprávnu a sociálnu legislatívu už dávno prijali a stále prijímajú zmeny podľa jej vývoja a vždy tieto zmeny robia smerom k zlepšovaniu sociálneho prostredia, prečo už dávno neskončili v ekonomickom kolapse a prečo ich stále sociálne i ekonomicky musíme my dobiehať. Alebo platí to socialistické, že ich nedobehneme, aj keď pobežia proti nám? Slovenská národná strana pristupovala preto k novele Zákonníka práce veľmi zodpovedne. Slovenská národná strana v záujme objektívnosti svojho stanoviska k návrhu novely Zákonníka práce uskutočnila niekoľko rokovaní so zástupcami viacerých organizácií podnikateľov, odborárov, ale aj expertov. K formovaniu svojho konečného stanoviska k jednotlivým otázkam sme pristupovali z dvoch pozícií. Po prvé. To bola pozícia programového vyhlásenia vlády. Chcem však podčiarknuť, že ako plne suverénna autonómna strana sme pristupovali aj k tejto otázke. A po druhé. Dôraz sme kládli na plnenie volebného programu Slovenskej národnej strany. V tejto hospodárskej a sociálnej oblasti tento program je založený na niektorých zásadách. Napríklad spomeniem len zásadu harmonizácie a vyváženosti, znovu zdôrazňujem vyváženosť medzi sociálnym rozvojom a rozvojom podmienok pre podnikanie. Takisto previazanosti na odstraňovanie hospodárskych a sociálnych disparít medzi regiónmi Slovenska v záujme jeho hospodárskej a chcem zdôrazniť aj sociálnej kohézie. Len veľmi stručne k výsledkom týchto rokovaní, pani ministerka, ja to hovorím kvôli vám, viete že... Teda znovu len stručne k výsledkom týchto rokovaní, ktoré sú viac-menej už premietnuté do návrhu novely Zákonníka práce. Slovenská národná strana napríklad odmietla, aby odbory mali právo zastaviť výrobu. Aj keď to bolo už dávno zažehnané, stále sa ešte v médiách hovorilo o tom, že je to reálne riziko, hoci nebolo. Tu sme vychádzali z princípu, že odbory v konečnom dôsledku nenesú zodpovednosť za hospodársky výsledok podniku, a teda ani za vytváranie zdrojov na mzdy a za tvorbu alebo stratu pracovných miest. Táto právomoc patrí inšpektorátu práce a súdom. Sme radi, že predkladaná novela takto aj s tým uvažuje. Ďalej napríklad sme odmietli absolútne uvoľnenie odborárskych činiteľov na túto činnosť. Nesúhlasili sme, aby odborári mali absolútnu právomoc schvaľovania noriem spotreby práce. Podporili sme minimálne 250 hodín práce nadčas, zavedenie inštitútu zmlúv o pracovnej činnosti a rad ďalších opatrení, ktoré sú aj v prospech nielen zamestnancov, ale aj podnikania. Faktom ale je, že na základe už uvádzaného princípu vyváženosti medzi podnikaním a prácou, ktorým sa Slovenská národná strana riadi, nesúhlasili sme tiež ani s radom požiadaviek zástupcov niektorých podnikateľských inštitúcií. Jednoducho európska sociálna a pracovnoprávna legislatíva je do značnej miery aj pre Slovenskú národnú stranu prioritou a hlavne, pokiaľ priaznivo ovplyvňuje už uvádzanú zásadu posilňovania hospodárskej a hlavne sociálnej kohézie Slovenska. Jasne povedané, niektorých zástupcov podnikania sme museli pri rozhovoroch upozorniť, že Klondike na úkor zamestnancov na Slovensku musí skončiť a k tomu musí pomôcť aj Zákonník práce. Nie je predsa možné, aby v niektorých regiónoch s vysokou mierou nezamestnanosti, teda v regiónoch núdze a z toho plynúcej závislosti ľudí bolo toto ich postavenie zneužívané na porušovanie pracovných a mzdových podmienok zo strany zamestnávateľov a také prípady boli, nezakrývajme si oči, pretože Slovensko existuje aj mimo Bratislavy, ktorú možno opozícia pozná dôvernejšie, ale zvyšok Slovenska nie. To, čo som povedala, je narušovanie sociálnej kohézie a proti tomu Slovenská národná strana bude vždy. Upozornili sme, že takáto politika znamená nielen odchod kvalifikovanej, ale dnes už aj nekvalifikovanej pracovnej sily z mnohých regiónov, ale čo je horšie, táto sa dnes už ani nedopĺňa o novú kvalifikovanú silu z odborných škôl a učilíšť. Čiže tu si dovolím polemizovať aj s pani poslankyňou Rosovou, že naši rodičia by sa tešili, keby mali možnosti vycestovať. Určite by sa netešili, keby museli vycestovať z núdze s tým, že budú robiť prácu umývačov riadov alebo chyžných, alebo veľmi nízko kvalifikovanú prácu. A rozhliadnite sa, prosím vás, aj mimo Bratislavy, pretože ja sama viem, že z Kysúc mnohí mladí ľudia práve, ktorí získali strednú kvalifikáciu, niektorí aj vysokú školu, práve takúto nekvalifikovanú prácu robia, pretože nie sú pracovné príležitosti doma. V závere svojho vystúpenia sa chcem ešte stručne dotknúť toho, že v médiách sa často objavovali aj rôzne úvahy o tom, politické, v súvislosti so Zákonníkom práce, aká je koalícia nejednotná, aká je rozhádaná v otázkach formovania jednotlivých opatrení novely Zákonníka práce, div, že sa už na tom nejde rozpadnúť. Chcem znovu zdôrazniť, že koalícia nie je o láske, ale je o vládnutí, o záujmoch aj schopnosti presadiť tie veci z volebných programov jednotlivých koaličných strán, pre ktoré nás ľudia volili. A už vôbec koalícia nepredstavuje jednovaječné trojčatá. Preto je pochopiteľné, že aj taká vážna zákonná norma, ako je novela Zákonníka práce s takým veľkým dosahom na spoločnosť musela zákonite viesť v koalícii k rôznym názorovým stretom a k mnohým diskusiám. Slovenská národná strana pri prístupe k novele Zákonníka práce použila princíp štátnicky, t. j. komplexný k riešeniu problémov, pretože problémy Zákonníka práce sa týkajú celej spoločnosti. Na jednej strane, aby sme zaručili nutnú ochranu zamestnancom, ale na druhej strane, aby sme vytvorili normálne podnikateľské prostredie. Chcem znovu zdôrazniť, že tento Zákonník práce, táto novela je takto vyvážená a treba dotiahnuť niektoré ešte menšie veci. Oceňujem, že koalícia sa nakoniec zhodla na určitom kompromisnom návrhu, ktorý do určitej možnej miery vyvážený je. Slovenská národná strana s potešením konštatuje, že k tejto vyváženosti svojimi argumentmi do značnej miery tiež prispela. Plne chápem, že táto novela Zákonníka práce nenapĺňa a ani nemôže úplne napĺňať predstavy zamestnávateľov, odborov, zamestnancov a záujmových skupín. To v praktickom živote nie je zrealizovateľné ani reálne. Prípadné vrátenie návrhu novely Zákonníka práce na dopracovanie by však len opätovne otvorilo priestor na presadzovanie skupinových, dokonca často úzko profesijných záujmov. Tým vôbec nechcem obmedziť alebo znevážiť diskusiu v parlamente, naopak, návrh novely Zákonníka práce by mal byť do definitívnej podoby stvárnený práve tu v parlamente. Aká bude definitívna podoba novely Zákonníka práce je a bude vecou parlamentu. My sme vždy boli proti tomu, aby, tak ako v minulosti ostatných 8 rokov dozadu to bolo tak, že ako nejaké politbyro zasadne koaličná rada a poslanci budú potom v parlamente zdvíhať bez svojho rozmýšľania len poslušne packy alebo stláčať gombíky. Z  tohto dôvodu odporúčam poslancom Národnej rady a sama za to budem hlasovať, aby sme návrh novely Zákonníka práce odporučili do druhého čítania v parlamente. Vážení kolegovia, teším sa na konštruktívnu diskusiu v druhom čítaní o novele Zákonníka práce. Ďakujem. (Potlesk.)